b'\n_START_ARTICLE_\nLauri T\xc3\xb6rh\xc3\xb6nen\n_START_SECTION_\nOhjaaja\n_START_PARAGRAPH_\nT\xc3\xb6rh\xc3\xb6nen valmistui Taideteollisesta korkeakoulusta vuonna 1976. Ennen ensimm\xc3\xa4ist\xc3\xa4 pitk\xc3\xa4n elokuvan ohjausta (Palava enkeli, 1984) h\xc3\xa4n toimi muun muassa apulaisohjaajana Helsingiss\xc3\xa4 kuvatuissa amerikkalaiselokuvissa, kuten Warren Beattyn Punaiset (1981) ja Michael Aptedin Gorkin puisto (1983). Hollywoodilaista agentti- ja trilleri-teemaa T\xc3\xb6rh\xc3\xb6nen on my\xc3\xb6s itse viljellyt omissa elokuvissaan (Tropic of Ice \xe2\x80\x93 J\xc3\xa4\xc3\xa4n k\xc3\xa4\xc3\xa4nt\xc3\xb6piiri, 1986; Kasvoton mies, 1995). T\xc3\xb6rh\xc3\xb6nen ohjasi nelj\xc3\xa4 Vares-elokuvaa vuosina 2011\xe2\x80\x932012._NEWLINE_T\xc3\xb6rh\xc3\xb6nen on ohjannut Salatut el\xc3\xa4m\xc3\xa4t -televisiosarjan jaksoja, ja h\xc3\xa4nen poikansa Risto T\xc3\xb6rh\xc3\xb6nen esitti sarjassa Niko Vainiota vuosina 2004-2007.\n_START_SECTION_\nMuut ty\xc3\xb6t\n_START_PARAGRAPH_\nT\xc3\xb6rh\xc3\xb6nen on toiminut elokuvaohjauksen ja -tuotannon opettajana eri oppilaitoksissa vuodesta 1975 l\xc3\xa4htien. Vuosina 1995\xe2\x80\x932006 h\xc3\xa4n toimi Taideteollisen Korkeakoulun elokuvataiteen professorina._NEWLINE_T\xc3\xb6rh\xc3\xb6nen on julkaissut viisi romaania. Vuonna 2010 h\xc3\xa4nen palkittiin Topelius-palkinnolla nuortenromaanista Sello&Pallo. _NEWLINE_Vuosina 1993\xe2\x80\x932000 T\xc3\xb6rh\xc3\xb6nen oli kokoomuksen kaupunginvaltuutettu Helsingiss\xc3\xa4.\n_START_SECTION_\nSyyt\xc3\xb6kset seksuaalisesta h\xc3\xa4irinn\xc3\xa4st\xc3\xa4\n_START_PARAGRAPH_\nTammikuussa 2018 Yle julkaisi uutisen, jossa noin 20 haastateltua naista kertoi T\xc3\xb6rh\xc3\xb6sen k\xc3\xa4ytt\xc3\xa4ytyneen h\xc3\xa4iritsev\xc3\xa4sti. K\xc3\xa4yt\xc3\xb6s n\xc3\xa4ytt\xc3\xa4\xc3\xa4 jatkuneen ainakin 1980-luvulta 2000-luvulle. Monet naiset kertoivat Ylelle, ett\xc3\xa4 opiskelu elokuvataiteen ja lavastustaiteen osastolla oli ahdistavaa T\xc3\xb6rh\xc3\xb6sen k\xc3\xa4yt\xc3\xb6ksen vuoksi. T\xc3\xb6rh\xc3\xb6nen kielt\xc3\xa4ytyi aluksi kommentoimasta asiaa. H\xc3\xa4n esitti julkisen anteeksipyynn\xc3\xb6n k\xc3\xa4yt\xc3\xb6ksest\xc3\xa4\xc3\xa4n STT:n kautta 1. helmikuuta 2018. 18. helmikuuta Arto Nybergin haastattelussa T\xc3\xb6rh\xc3\xb6nen my\xc3\xb6nsi k\xc3\xa4ytt\xc3\xa4ytyneens\xc3\xa4 tyhm\xc3\xa4sti ja harkitsemattomasti, mutta kiisti vakavimmat h\xc3\xa4irint\xc3\xa4syyt\xc3\xb6kset ja sanoi syytt\xc3\xa4jiens\xc3\xa4 erehtyneen henkil\xc3\xb6st\xc3\xa4._NEWLINE_Syyt\xc3\xb6sten j\xc3\xa4lkeen T\xc3\xb6rh\xc3\xb6nen erosi Helsingin kaupungin omistaman Kaapelitalo-kiinteist\xc3\xb6yhti\xc3\xb6n hallituksen puheenjohtajan teht\xc3\xa4v\xc3\xa4st\xc3\xa4.'